ShHT davlat rahbarlarining tor doiradagi uchrashuvi

09.06.2017
O‘zbekiston Respublikasi Prezidenti Shavkat Mirziyoyev Ostona shahrida oʻtayotgan Shanxay hamkorlik tashkiloti Davlat rahbarlari kengashining navbatdagi sammitida ishtirok etmoqda. 


Sammit 9-iyun kuni Ostona shahrining Mustaqillik saroyida davlat rahbarlarining tor doiradagi uchrashuvi bilan boshlandi. Qozogʻiston Respublikasi Prezidenti Nursulton Nazarboyev raisligida oʻtgan uchrashuvda O‘zbekiston Respublikasi Prezidenti Shavkat Mirziyoyev, Xitoy Xalq Respublikasi Raisi Si Szinpin, Qirgʻiziston Respublikasi Prezidenti Almazbek Atamboyev, Rossiya Federatsiyasi Prezidenti Vladimir Putin, Tojikiston Respublikasi Prezidenti Imomali Rahmon ishtirok etdi. 


Muzokarada ShHT va uning organlari faoliyatini yanada takomillashtirish, tashkilotga a’zo davlatlar oʻrtasida siyosiy, savdo-iqtisodiy va gumanitar hamkorlikni rivojlantirish, terrorizm, diniy ekstremizm, narkotik moddalar va qurol-yarogʻ kontrabandasiga qarshi birgalikda kurashish, mintaqaviy xavfsizlik va barqarorlikni mustahkamlash masalalari muhokama qilindi. 


Davlat rahbarlari ShHTning soʻnggi sammitida kelishilgan masalalar – tashkilotga a’zo davlatlar oʻrtasida savdo-iqtisodiy, ilmiy-texnikaviy, ijtimoiy-madaniy, gumanitar hamda transport sohalaridagi aloqalarni rivojlantirishga doir keng koʻlamdagi masalalarni koʻrib chiqdilar. 


ShHTning 2025-yilgacha rivojlanish strategiyasini amalga oshirish boʻyicha 2016-2020-yillarga moʻljallangan harakatlar rejasini tasdiqlash toʻgʻrisidagi qaror, ShHTga a’zo davlatlarning turizm sohasidagi hamkorligini rivojlantirish dasturi va boshqa hujjatlar ijrosiga e’tibor qaratildi. 


ShHT nisbatan qisqa vaqt ichida nufuzli xalqaro tashkilotga aylandi. ShHT tuzilganidan keyin koʻplab davlatlar unga a’zo boʻlish istagini bildirdi. 


Bundan tashqari, Birlashgan Millatlar Tashkiloti,  Mustaqil Davlatlar Hamdoʻstligi, ASEAN kabi xalqaro tashkilotlar bilan hamkorlik ShHT nufuzi oshib borayotganidan dalolat beradi. 


Shanxay hamkorlik tashkilotining Toshkent sammitida davlat rahbarlari Ozarbayjon, Armaniston, Kambodja va Nepalga ShHTning muloqot boʻyicha sheriklari maqomini berish toʻgʻrisida kelishib olgan edi. 


Sammit oʻz ishini davom etirmoqda.